



ข้อบังคับกรมราชทัณฑ์
ว่าด้วยการสัมภาษณ์ผู้ต้องขัง และถ่ายภาพ ภาพยนตร์ วิดิทัศน์
ภายในเรือนจำ
พ.ศ.2540
----------------------
		เพื่อให้การเผยแพร่ ข้อมูลข่าวสารกิจกรรมของกรมราชทัณฑ์ เรือนจำ เป็นทางปฏิบัติเดียวกัน และเสริมสร้างภาพลักษณ์ที่ดี ไม่ก่อให้เกิดความเสียหายแก่ทางราชการ และมีผลกระทบต่อการสิทธิส่วนบุคคลที่เกี่ยวข้องกับข้อมูลข่าวสารนั้น
		ฉะนั้น อาศัยอำนาจตามความในมาตรา 7 แห่งพระราชบัญญัติราชทัณฑ์ พุทธศักราช 2479 อธิบดีกรมราชทัณฑ์จึงขอออกข้อบังคับไว้ดังต่อไปนี้
		ข้อ 1 ข้อบังคับที่เรียกว่า “ข้อบังคับกรมราชทัณฑ์ว่าด้วยการสัมภาษณ์ผู้ต้องขัง และถ่ายภาพ ภาพยนตร์ วิดิทัศน์ ภายในเรือนจำ พ.ศ.2540”
		ข้อ 2 ข้อบังคับนี้ให้ใช้บังคับตั้งแต่บัดนี้เป็นต้นไป
		ข้อ 3 บรรดาระเบียบ ข้อบังคับ และคำสั่งอื่นใดในส่วนที่บัญญัติไว้แล้วในข้อบังคับนี้หรือซึ่งขัดหรือแย้งกับข้อบังคับนี้ให้ใช้บังคับนี้แทน
		ข้อ 4 ในข้อบังคับนี้
			“การสัมภาษณ์” หมายความถึง การสอบถามผู้ต้องขังให้แสดงความคิดเห็นในเรื่องต่างๆ เพื่อนำความคิดเห็นนั้นไปบันทึก เขียน พิมพ์ หรือกระทำด้วยวิธีการใดๆ เป็นการเผยแพร่
			“สิ่งบันทึก” หมายความถึง การบันทึกภาพ หรือเสียงโดยทำเป็นภาพ ภาพยนตร์ วิดิทัศน์ การบันทึก โดยเครื่องคอมพิวเตอร์หรือวิธีการใดๆที่ทำให้สิ่งบันทึกไว้นั้นปรากฏได้
			“ภาพ” หมายความถึง รูปที่ถ่ายโดวิธีฉายเงาบนกระจกหรือฟิล์มแล้วอัดลงกระดาษ และให้หมายความรวมถึงรูปที่เขียนหรือวาดขึ้น
			“ภาพยนตร์” หมายความถึง ภาพที่ฉายด้วยเครื่องทำให้เห็นเป็นภาพเคลื่อนไหวได้ ภาพยนตร์นั้นจะมีเสียงประกอบด้วยหรือไม่ก็ตาม
			“วิดิทัศน์” หมายความถึง เครื่องแสดงภาพทุกชนิด ทั้งภาพเคลื่อนไหวและภาพนิ่ง ทั้งมีเสียงพากย์และไม่มีเสียง
			“การเผยแพร่” หมายความถึง การเผยแพร่สิ่งบันทึก ทางวิทยุ โทรทัศน์ สิ่งพิมพ์ หรือสื่ออื่นใดที่ประชาชนสามารถรับรู้ได้
			“ผู้ต้องขัง” หมายความถึง นักโทษเด็ดขาด คนต้องขัง คนฝาก ผู้ต้องกักกัน และผู้ต้องกักขัง ซึ่งอยู่ในความควบคุมและรับผิดชอบของกรมราชทัณฑ์
			“เจ้าหน้าที่” หมายความถึง  เจ้าพนักงานเรือนจำหรือเจ้าพนักงานผู้ได้รับมอบหมายให้ปฏิบัติตามข้อบังคับนี้
			“เรือนจำ” หมายความถึง เรือนจำ ทัณฑสถาน สถานกักขัง สถานกักกัน และสถานที่อื่นใดที่อยู่ในความดูแลรับผิดชอบของกรมราชทัณฑ์
		ข้อ 5 ห้ามมิให้บุคคลใด ถ่ายภาพ ภาพยนตร์ วิดิทัศน์ รวมทั้งการสัมภาษณ์ผู้ต้องขังทั้งภายในและภายนอกเรือนจำเว้นแต่จะได้รับอนุญาตจาดอธิบดีกรมราชทัณฑ์ หรือผู้ที่อธิบดีกรมราชทัณฑ์มอบหมาย
		ข้อ 6 บุคคลใดจะทำการสัมภาษณ์ผู้ต้องขังจะต้องขออนุญาต โดยมีรายละเอียดเกี่ยวกับบทความ แนวทาง หรือคำถามที่จะสัมภาษณ์ผู้ต้องขัง วัตถุประสงค์ของการสัมภาษณ์ วิธีการบันทึกและวิธีการเผยแพร่สิ่งบันทึกนั้นเพื่อประกอบการพิจารณา และให้เป็นไปตามความสมัครใจของผู้ต้องขัง
		ข้อ 7 การเผยแพร่สิ่งบันทึก การสัมภาษณ์ ที่ได้รับอนุญาตตามข้อ 5 ข้อ 6 จะต้องผ่านการตรวจสอบจากเจ้าหน้าที่และได้รับอนุญาตให้เผยแพร่
		ข้อ 8 การถ่ายภาพผู้ต้องขัง ภาพยนตร์ วิดิทัศน์ ห้ามมิให้บันทึกภาพใบหน้าหรือภาพที่แสดงเห็นใบหน้าได้อย่างชัดเจน หรือภาพที่สามารถให้เห็นและจำได้ว่า ผู้ต้องขังนั้นเป็นผู้ใด เว้นแต่จะได้ดำเนินการปิดบังใบหน้าผู้ต้องขังนั้นตามวิธีการใดๆ เสียก่อน เพื่อมิให้ปรากฏภาพใบหน้าผู้ต้องขังอย่างชัดเจนได้
		ข้อ 9 ห้ามมิให้บันทึกภาพอาคารสถานที่ต่างๆ ทั้งภายในและภายนอกเรือนจำ เว้นแต่จะได้รับอนุญาตจากเจ้าหน้าที่ก่อน อาคารสถานที่หรือบริเวณพื้นที่ภายในเรือนจำใดที่เผยแพร่แล้วอาจก่อให้เกิดความเสียหายแก่ทางราชการ ห้ามมิให้บันทึกโดยเด็ดขาด
		ข้อ 10 การเผยแพร่สิ่งบันทึกหากเห็นเป็นการจำเป็นจะต้องผ่านการตรวจสอบ หากพบว่ามีส่วนหนึ่งส่วนใดมิได้ก่อให้เกิดประโยชน์ และอาจนำมาซึ่งความเสียหายแก่ทางราชการ อธิบดีกรมราชทัณฑ์อาจไม่อนุญาตให้นำออกเผยแพร่ และมีอำนาจที่จะยึดสิ่งบันทึกนั้นเสียได้
		ข้อ 11 บุคคลใดได้รับอนุญาตให้เข้าไปภายในเรือนจำตามข้อบังคับนี้ จะต้องปฏิบัติตามระเบียบ ข้อบังคับ คำสั่ง หรือคำแนะนำของเจ้าหน้าที่โดยเคร่งครัด
		ข้อ 12 ให้มีเจ้าหน้าที่ในการกำกับดูแล ขณะมีการสัมภาษณ์ การถ่ายภาพ ภาพยนตร์     วิดิทัศน์ โดยใกล้ชิด 
		ข้อ 13 ให้อธิบดีกรมราชทัณฑ์เป็นผู้รักษาการตามข้อบังคับนี้

